Chlorophora
Chlorophora, forældet navn for en slægt af stedsegrønne skovtræer i morbærfamilien. Tidligere regnede man med, at Chlorophora havde to arter i tropisk Afrika og én art i tropisk Sydamerika, men de to afrikanske arter placeres nu i slægten Milicia, mens den sydamerikanske art, C. tinctoria, farvemorbær, tilhører slægten Maclura.

Milicia exelca (tidligere Chlorophora exelca, odumtræ) er et meget vigtigt afrikansk tømmertræ, der er modstandsdygtigt over for angreb af termitter og velegnet til fremstilling af møbler og bygningsdele. Det kan anvendes som erstatning for teak og egner sig fortrinligt til dyrkning i blandede kulturer, fx med bananer i skovlandbrug.